b'\n_START_ARTICLE_\nVytautas \xc5\xbdvirblis\n_START_PARAGRAPH_\nVytautas \xc5\xbdvirblis (g. 1930 m. rugs\xc4\x97jo 22 d. Linkuvoje, Pakruojo r.) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\n1948 m. baig\xc4\x99s Linkuvos gimnazij\xc4\x85, 1950\xe2\x80\x931952 m. dirbo Linkuvos rajono finans\xc5\xb3 skyriaus kasininku \xe2\x80\x93 buhalteriu ir vyr. buhalteriu. Pats pasigamino fisharmonij\xc4\x85, susiremontavo sen\xc4\x85 fortepijon\xc4\x85 ir i\xc5\xa1moko \xc5\xa1iais instrumentais groti. Epizodi\xc5\xa1kai vargonininkavo Linkuvos ba\xc5\xbeny\xc4\x8dioje. Muzikos mokytojo ir vargonininko Petro Gar\xc5\xa1vos paskatintas, 1952\xe2\x80\x931956 m. mok\xc4\x97si choro dirigavimo \xc5\xa0iauli\xc5\xb3 muzikos mokykloje (d\xc4\x97st. B. Sli\xc5\xbeys, D. Einikien\xc4\x97 ir B. Beganskait\xc4\x97). Mokydamasis dirbo mokyklos kasininku ir \xc5\xabkved\xc5\xbeiu, mokytojavo Kairi\xc5\xb3 septynmet\xc4\x97je mokykloje, vadovavo \xc5\xa0iauli\xc5\xb3 dvira\xc4\x8di\xc5\xb3 gamyklos chorui. 1956\xe2\x80\x931961 m. choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (vyr. d\xc4\x97st. J. Karoso klas\xc4\x97). Studijuodamas vadovavo Vilniaus \xc5\xbeem\xc4\x97s \xc5\xabkio mechanizacijos technikumo vyr\xc5\xb3 chorui ir vokaliniam \xe2\x80\x93 instrumentiniam ansambliui, d\xc4\x97st\xc4\x97 kult\xc5\xabros \xe2\x80\x93 \xc5\xa1vietimo technikume._NEWLINE_1961\xe2\x80\x931973 m. V. \xc5\xbdvirblis \xc5\xa0iauli\xc5\xb3 auk\xc5\xa1tesniosios muzikos mokyklos (konservatorijos) choro dirigavimo ir kit\xc5\xb3 disciplin\xc5\xb3 d\xc4\x97stytojas, kelet\xc4\x85 met\xc5\xb3 buvo direktoriaus pavaduotojas mokymo reikalams ir teorini\xc5\xb3 disciplin\xc5\xb3 metodin\xc4\x97s komisijos pirmininkas. Tuo pat metu vadovavo \xe2\x80\x9eElnio\xe2\x80\x9c kombinato mi\xc5\xa1riajam ir vyr\xc5\xb3 chorams bei dain\xc5\xb3 ir \xc5\xa1oki\xc5\xb3 ansambliui, medicinos darbuotoj\xc5\xb3 moter\xc5\xb3 chorui, kult\xc5\xabros nam\xc5\xb3 dain\xc5\xb3 ir \xc5\xa1oki\xc5\xb3 liaudies ansambliui \xe2\x80\x9eJovaras" ir kitiems meno m\xc4\x97g\xc4\x97j\xc5\xb3 kolektyvams. Sureng\xc4\x97 nema\xc5\xbea koncert\xc5\xb3, dalyvavo \xc5\xa0iauli\xc5\xb3 miesto ir respublikin\xc4\x97se dain\xc5\xb3 \xc5\xa1vent\xc4\x97se._NEWLINE_Nuo 1973 m. V. \xc5\xbdvirblis Vilniaus J. Tallat-Kelp\xc5\xa1os auk\xc5\xa1tesniosios muzikos mokyklos (konservatorijos) choro dirigavimo d\xc4\x97stytojas, 1975\xe2\x80\x931993 m. choro dirigavimo metodin\xc4\x97s komisijos pirmininkas, 1988\xe2\x80\x931992 m. choro dirigavimo d\xc4\x97stytojas Lietuvos valstybin\xc4\x97je konservatorijoje. I\xc5\xa1ugd\xc4\x97 vis\xc4\x85 b\xc5\xabr\xc4\xaf jaun\xc5\xb3j\xc5\xb3 chorved\xc5\xbei\xc5\xb3, kuri\xc5\xb3 dalis jau \xc5\xbeinomi chor\xc5\xb3 dirigentai (Martynas Sta\xc5\xa1kus, Dainius Stumbras ir daug kitu)._NEWLINE_Nuo 1985 m. kur\xc4\xaf laik\xc4\x85 buvo Vilniaus medicinos darbuotoj\xc5\xb3 dain\xc5\xb3 ir \xc5\xa1oki\xc5\xb3 liaudies ansamblio \xe2\x80\x9eR\xc5\xabta" chormeisteriu ir meno vadovu. Koncertavo Lietuvoje, Rusijoje, Vokietijoje, dalyvavo \xc4\xafvairiuose kult\xc5\xabros renginiuose._NEWLINE_V. \xc5\xbdvirblis \xe2\x80\x93 \xc5\xa0iauli\xc5\xb3 miesto ir 1973 m. respublikinio moter\xc5\xb3 ir vyr\xc5\xb3 chor\xc5\xb3 s\xc4\x85skryd\xc5\xbeio \xc5\xa0iauliuose dirigentas, respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas, chor\xc5\xb3 ap\xc5\xbei\xc5\xabr\xc5\xb3 ir konkurs\xc5\xb3 \xc5\xbeiuri narys. 1980 m. apdovanotas Kult\xc5\xabros \xc5\xbeym\xc5\xabno \xc5\xbeenklu. \xc5\xbdmona Veronika Vitait\xc4\x97 \xe2\x80\x93 pianist\xc4\x97, Lietuvos muzikos akademijos profesor\xc4\x97; dukt\xc4\x97 Aleksandra \xc5\xbdvirblyt\xc4\x97 \xe2\x80\x93 pianist\xc4\x97, respublikini\xc5\xb3 ir tarptautini\xc5\xb3 konkurs\xc5\xb3 laureat\xc4\x97, Lietuvos muzikos akademijos pedagog\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'